Anexa nr. 1

la Regulamentul general de

metrologie legală de stabilire a normelor

privind cantităţile nominale

ale produselor preambalate

**CERINŢE TEHNICE ŞI METROLOGICE.**

**RESPONSABILITĂŢI**

*[Titlul modificat prin HG107 din 28.02.17, MO67-71/03.03.17 art.165]*

**I. OBIECTIVE**

1. Produsele preambalate reglementate prin prezentul Regulament trebuie realizate astfel încît să satisfacă următoarele cerinţe:

1) conţinutul real al preambalatelor să nu fie mai mic, în medie, decît cantitatea nominală;

2) proporţia preambalatelor care au o eroare negativă mai mare decît eroarea maximă negativă tolerată, stabilită în tabelul 1 din prezenta anexă, trebuie să fie suficient de mică, astfel încît loturile de preambalate să corespundă cerinţelor de verificare specificate în anexa nr.2 la prezentul Regulament;

3) nici un preambalat care are eroarea negativă mai mare decît dublul erorii maxime negative tolerate cuprinse în tabelul 1 din prezenta anexă nu trebuie să fie marcat cu marcajul „e” menţionat la pct. 7 subpct. 3) din această anexă şi nici comercializat.

*[Pct.1 subpct.3) modificat prin HG107 din 28.02.17, MO67-71/03.03.17 art.165]*

**II. DEFINIŢII ŞI PREVEDERI DE BAZĂ**

2. *Cantitatea nominală* (masa nominală sau volumul nominal) a conţinutului unui preambalat reprezintă masa sau volumul indicat pe preambalat, deci cantitatea de produs pe care trebuie să îl conţină preambalatul.

3. *Conţinutul real* (masa reală sau volumul real) al unui preambalat este cantitatea de produs pe care acesta îl conţine în realitate. În toate operaţiunile de verificare a cantităţilor de produse exprimate în unităţi de volum, valoarea utilizată pentru conţinutul real trebuie măsurată sau corectată la temperatura de 20 ºC, indiferent de temperatura la care este efectuată ambalarea sau verificarea. Această regulă nu se aplică produselor congelate sau refrigerate a căror cantitate este exprimată în unităţi de volum.

4. *Eroarea negativă* a unui preambalat este diferenţa dintre cantitatea nominală şi conţinutul real al produsului preambalat.

5. Erorile maxime negative tolerate, în funcţie de cantitatea nominală (în grame sau mililitri) a unui preambalat, se stabilesc în conformitate cu tabelul 1 din prezenta anexă.

Tabelul 1

|  |  |  |
| --- | --- | --- |
| **Cantitatea nominală Qn**  **(g sau ml)** | **Eroarea maximă negativă tolerată** | |
| **% din Qn** | **g sau ml** |
| 5 ≤ Qn ≤ 50 | 9 | - |
| 50 ≤ Qn ≤ 100 | - | 4,5 |
| 100 ≤ Qn ≤ 200 | 4,5 | - |
| 200 ≤ Qn ≤ 300 | - | 9 |
| 300 ≤ Qn ≤ 500 | 3 | - |
| 500 ≤ Qn ≤ 1 000 | - | 15 |
| 1 000 ≤ Qn ≤ 10 000 | 1,5 | - |

6. La folosirea tabelului 1, valorile erorilor maxime negative tolerate, exprimate în procente, transformate în unităţi de masă sau de volum, se rotunjesc pînă la cea mai apropiată zecime de gram sau de mililitru.

**III. INSCRIPŢII ŞI MARCAJE**

7. Toate preambalatele executate în conformitate cu prezentul Regulament trebuie să poarte pe ambalaj următoarele marcaje aplicate, astfel încît să nu poată fi şterse, să fie lizibile şi vizibile pe preambalat în condiţii normale de prezentare:

1) cantitatea nominală (masa nominală sau volumul nominal), exprimată în kilograme (kg), grame (g), litri (l sau L), centilitri (cl sau cL) ori mililitri (ml sau mL), inscripţionată în cifre şi urmată de simbolul unităţii de măsură sau de denumirea acesteia. Înălţimea minimă a cifrelor este prevăzută în tabelul 2 din prezenta anexă;

*[Pct.7 subpct.1) modificat prin HG107 din 28.02.17, MO67-71/03.03.17 art.165]*

Tabelul 2

|  |  |
| --- | --- |
| **Cantitatea nominală Qn**  **(g sau ml)** | **Înălţimea minimă a cifrelor**  **(mm)** |
| Qn ≤ 50 | 2 |
| 50 < Qn ≤ 200; | 3 |
| 200 < Qn ≤ 1000; | 4 |
| 1000 < Qn | 6 |

2) o marcă sau o inscripţie care să permită identificarea ambalatorului sau a persoanei care a dispus ambalarea sau importatorul stabilit în Republica Moldova;

*[Pct.7 subpct.2) modificat prin HG107 din 28.02.17, MO67-71/03.03.17 art.165]*

3) marcajul „e”.

*[Pct.7 subpct.3) modificat prin HG107 din 28.02.17, MO67-71/03.03.17 art.165]*

8. Marcajul „e” trebuie să aibă forma conform desenului prezentat în anexa nr.3 la prezentul Regulament.

9. Se interzice inscripţionarea pe produsele preambalate a altor marcaje sau simboluri care ar putea fi confundate cu marcajul „e”.

**IV. RESPONSABILITATEA AMBALATORULUI**

**ŞI IMPORTATORULUI**

*[Capitolul IV titlul modificat prin HG107 din 28.02.17, MO67-71/03.03.17 art.165]*

10. Ambalatorul sau importatorul produselor preambalate are obligaţia de a garanta că preambalatele îndeplinesc cerinţele cuprinse în prezentul Regulament.

*[Pct.10 modificat prin HG107 din 28.02.17, MO67-71/03.03.17 art.165]*

11. Cantitatea de produs conţinută într-un preambalat, cunoscută ca fiind *„conţinutul real”,* trebuie măsurată sau verificată în funcţie de masă ori de volum pe răspunderea ambalatorului şi/sau a importatorului. Măsurarea sau verificarea trebuie efectuată cu mijloace de măsurare legale adecvate pentru efectuarea operaţiunilor necesare.

*[Pct.11 modificat prin HG107 din 28.02.17, MO67-71/03.03.17 art.165]*

12. Verificarea se efectuează inclusiv prin eşantionare.

*[Pct.12 modificat prin HG107 din 28.02.17, MO67-71/03.03.17 art.165]*

13. În cazul în care conţinutul real nu este măsurat, verificarea efectuată de ambalator trebuie organizată astfel încît cantitatea conţinutului să fie efectiv asigurată.

14. Pentru a îndeplini condiţia de la pct. 13 ambalatorul trebuie să efectueze verificări în procesul producerii, în conformitate cu procedurile de măsurare legale pentru produsele respective, aprobate în modul stabilit de legislaţia în vigoare. Documentele ce conţin rezultatele acestor verificări vor fi păstrate de ambalator spre a fi puse, la solicitare, la dispoziţia Agenției pentru Protecția Consumatorilor și Supravegherea Pieței abilitată cu dreptul de efectuare a controlului metrologic legal, pentru a confirma faptul că aceste verificări, împreună cu corecţiile şi ajustările care s-au dovedit necesare, au fost efectuate corespunzător şi exact.

*[Pct.14 modificat prin HG1089 din 18.12.17, MO440/20.12.17 art.1213]*

*[Pct.14 modificat prin HG107 din 28.02.17, MO67-71/03.03.17 art.165]*

15. În cazul importurilor, importatorul poate ca, în locul măsurării şi al verificării, să furnizeze documentele care atestă că preambalatele au fost măsurate sau verificate şi corespund cerințelor prezentului Regulament.

*[Pct.15 în redacția HG107 din 28.02.17, MO67-71/03.03.17 art.165]*

16. În cazul unor produse în cantităţi exprimate în unităţi de volum, una dintre diversele metode de satisfacere a cerinţelor referitoare la măsurare şi verificare este de a utiliza, în momentul în care se execută preambalatul, un recipient de măsurare de tipul prevăzut, conform unui regulament de stabilire a cerinţelor pentru sticlele utilizate ca recipiente de măsurare, aprobat de Guvern, şi umplut în condiţiile prevăzute de regulamentul respectiv.

**V. CONTROALE EFECTUATE DE CĂTRE ORGANUL COMPETENT**

17. Organul competent abilitat cu dreptul de a efectua controlul metrologic legal al produselor preambalate este Agenția pentru Protecția Consumatorilor și Supravegherea Pieței (în continuare **–** APCSP). Controalele metrologice pentru constatarea corespunderii preambalatelor cu cerinţele cuprinse în prezentul Regulament sînt efectuate de către personalul împuternicit al APC, conform legislaţiei în vigoare.

*[Pct.17 modificat prin HG1089 din 18.12.17, MO440/20.12.17 art.1213]*

18. În cadrul controlului verificările preambalatelor vor fi efectuate prin eşantionare statistică la sediul ambalatorului sau al importatorului.

*[Pct.18 modificat prin HG107 din 28.02.17, MO67-71/03.03.17 art.165]*

19. APCSP poate efectua verificări la orice etapă a procesului de comercializare a preambalatelor în scopul verificării corespunderii preambalatelor cu cerinţele prezentului Regulament.

*[Pct.19 modificat prin HG1089 din 18.12.17, MO440/20.12.17 art.1213]*